धर्म और संस्कृति की रक्षा के नाम पर एक अघोषित सेना खड़ी कर ली गई है, जो कहीं भी किसी को भी शिकार बना लेती है. वे सदियों से पेशेवर डकैती करतेकरते सैनिक बने लड़ाकों की तरह हैं. पहले के राजा डकैतों को अपनी सेना में शामिल कर उन्हें लूट और दुश्मन की औरतों को भोगने की इजाजत देते थे. अब अघोषित सेना तैयार हो रही है जो गौरक्षा, संस्कृति रक्षा व धर्म रक्षा के नाम पर उत्पात मचाती है और गुंडे तत्त्व इसी में शामिल हैं. इन्हें बोनस में मारपीट का हक मिलता है और बलात्कार करें तो पुलिस मामला दर्ज नहीं करती. बलात्कार औरतों की प्रगति को रोकने का सब से बड़ा हथियार बना हुआ है. उन्हें घरों में बंद करना है, तो उन में बलात्कार का हौआ बैठा दो. उन्हें बता दो कि बलात्कार के दौरान शारीरिक कष्ट तो होगा ही, बाद में समाज दोषी भी उन्हें ही मानता रहेगा.